31987R3846
L 366/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3846/87 НА КОМИСИЯТА
от 17 декември 1987 година
за въвеждане на номенклатура на селскостопанските продукти, подлежащи на възстановявания при износ
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 2727/75 на Съвета от 29 октомври 1975 г. относно общата организация на пазара на зърнени култури (1), последно изменен с Регламент (ЕИО) № 1900/87 (2), и по-специално член 16 от него, и съответните разпоредби на други регламенти относно общата организация на пазарите на селскостопански продукти,
като има предвид, че на 1 януари 1988 г. съгласно Регламент (ЕИО) № 2658/87 на Съвета (3) се въвежда комбинирана номенклатура на стоките, основана на тази на хармонизираната система и покриваща изискванията както на Общата митническа тарифа, така и на външнотърговската статистика на Общността;
като има предвид, че описанията на продуктите и тарифните номера, които следва да бъдат изложени в приложенията към регламентите на Комисията, установяващи възстановяванията при износ на селскостопански продукти, следва да бъдат формулирани въз основа на използването на комбинираната номенклатура;
като има предвид, че с оглед на единното представяне на списъците на селскостопанските продукти, за които се предоставят възстановявания и с оглед гарантиране на тяхното приложение, трябва да се изготви номенклатура на селскостопанските продукти, която да се използва във връзка с възстановяванията при износ;
като има предвид, че в определени случаи е необходимо поради начина, по който действува схемата за възстановяване при износ, да се въведат подразделения в комбинираната номенклатура; като има предвид, че с оглед определянето на тези подразделения и улесняването на обработката на данните относно продуктите, попадащи в тях, трябва да се изработят числени кодове, основаващи се на тези от комбинираната номенклатура;
като има предвид случаите, в които е предоставено възстановяване само за някои от продуктите, включени в дадена подпозиция на комбинираната номенклатура, е необходимо, с оглед на спазването на съгласувана номенклатура за възстановяванията и за да се позволи компютърна обработка, да се посочи също така частта от подпозицията от комбинираната номенклатура, по отношение на която не е установено възстановяване;
като има предвид, че мерките, предвидени в настоящия регламент, са в съответствие със становището на съответните управителни комитети,
ПРИЕ НАСТОЯЩИЯ РЕГЛАМЕНТ:
Член 1
С настоящото, във връзка с възстановяванията при износ, се въвежда в употреба номенклатура на селскостопанските продукти, наричана по-долу „номенклатура за възстановяванията при износ“, основаваща се на комбинираната номенклатура.
Номенклатурата за възстановяване следва да е такава, каквато е изложена в приложението към настоящия регламент.
Тя включва допълнителни подразделения към тези на комбинираната номенклатура, както се изисква за описанието на стоките, за които се предоставят възстановявания при износ, а номерата на кодовете са определени в член 2.
Член 2
1. Всяка подпозиция от номенклатурата за възстановяването има цифров код от единадесет последователно подредени цифри, както следва:
а)
първите осем цифри са тези от цифровия код на съответната подпозиция от комбинираната номенклатура;
б)
деветата, десетата и единадесетата цифра указват подпозицията от номенклатурата за възстановяването.Ако дадена подпозиция от комбинираната номенклатура не се подразделя по-нататък, последните три цифри по номенклатурата за възстановяването са „000“;
2. Когато става въпрос за тютюн, към кода на продукта се добавя дванадесета цифра, когато се публикува размерът на средствата за възстановяване, с цел да се укаже годината на реколтата.
Член 3
Номенклатурата за възстановяването се използва от Комисията и държавите-членки с цел прилагането на мерки на Общността, свързани с възстановяването при износ на селскостопански продукти, а цифровите кодове следва да се въвеждат в предвидените за целта документи.
Държавите-членки могат да комбинират номенклатурата за възстановяването с други номенклатури.
Комисията публикува в Официален вестник на Европейските общности пълната версия на номенклатурата за възстановяването, която ще се използва от 1 януари всяка година, така както следва от разпоредбите, съдържащи се в регламентите относно режимите за износ на селскостопански продукти.
Член 4
Настоящият регламент влиза в сила на 1 януари 1988 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 декември 1987 година.